বরিশাল সচেতন নাগরিক কমিটির (সনাক) সাবেক সভাপতি সিনিয়র আইনজীবী মানবেন্দ বটব্যাল জানান, ১৮ শতকের মাঝামাঝি সময় বরিশাল নগরী বগুড়া-আলোকান্দা মৌজায় প্রায় ৮০ শতাংশ জমির ওপর রাখাল বাবুর পুকুরটি খনন করা হয়েছিল খাবার পানির চাহিদা মেটাতে। ঐতিহ্যবাহী পুকুরটি রক্ষা করা নগরবাসীর দায়িত্ব। বরিশাল উন্নয়ন কর্তৃপক্ষের কর্মকর্তা মো. আসাদুজ্জামান বলেন, বরিশালে অনেক ক্ষেত্রেই মাস্টারপ্ল্যান অনুসরণ করা হয় না। পরিকল্পিত নগরী গড়তে নগর উন্নয়ন কর্তৃপক্ষ এবং নগর ভবনের মধ্যে সমন্বয় থাকাও প্রয়োজন। বরিশাল নগর সৌন্দর্য রক্ষা আন্দোলনের সদস্য সচিব কাজী এনায়েত হোসেন অভিযোগ করেন, নগরীর পুকুরগুলো অস্তিত্ব সংকটে পড়েছে। ভরাট-দখল দূষণে অনেক পুকুর হারিয়ে গেছে। জরাজীর্ণ অবস্থায় রয়েছে সরকারি বরিশাল কলেজের পাশে থাকা বিশাল পুকুর। সেখানে পুকুরের অর্ধেকের বেশি ভরাট হয়ে গেছে। মাস্টারপ্ল্যানে এ পুকুরগুলো সংরক্ষণের কথা বলা হলেও নগর কর্তৃপক্ষ নজর দিচ্ছে না। ফকিরবাড়ি সড়কের রাখাল বাবুর পুকুরটির পশ্চিম পাশের একাংশ আগেই ভরাট হয়ে গেছে। নতুন করে ফুটপাথ নির্মাণের নামে পুকুরের বড় একটা অংশজুড়ে পাইলিং করে ভরাট করা হচ্ছে। তিনি পুকুর পাড়ে ফুটপাথ নির্মাণের উদ্যোগকে সাধুবাদ জানান, তবে সেটা পুকুর রক্ষা করে। সরেজমিন দেখা যায়, রাখাল বাবুর পুকুরের পশ্চিম পাড়ে আগে থেকে প্রায় ১০ ফুট ভরাট করা হয়েছে। সেখানে বাঁধানো ঘাটটিও ওই ভরাটে ঢেকে গেছে। বর্তমানে ওখান থেকে আরও ১০ ফুট পুকুরের মধ্যে বাঁশ পুঁতে দেওয়া হয়েছে। ওই অংশ মাটি দিয়ে ভরাট করা হচ্ছে। পুকুরের উত্তর-পশ্চিম পাড়ে রড-সিমেন্ট-পাথর দিয়ে পাইলিং করার জন্য যন্ত্র (মেশিন) স্থাপন করা হয়েছে।